Bapsfontein-paar ‘erg gemartel’ tydens aanvalTas Hefer (87) en Duifie Oosthuizen (84) (Foto: Verskaf) ’n Bejaarde paar wat op ’n kleinhoewe in die Bapsfontein-omgewing vermoor is, is erg gemartel voor hulle geskiet en hul huis aan die brand gesteek is. Dit was boonop die tweede keer in twee maande wat dié paar op hul kleinhoewe aangeval is. “Dit was een van die wreedste en gruwelikste aanvalle wat ek nog ooit teëgekom het,” het . Llewellyn Hemmens, AfriForum se veiligheidskoördineerder vir die Noordstreek, gesê. Adam Hefer (87) en Johanna Oosthuizen (84), beter bekend as oom Tas en tannie Duifie, is eers ure lank op hul plot in Welbekend gemartel, voordat hul huis aan die brand gesteek is en hulle onherkenbaar verbrand het. Die paar is tydens die aanval geskiet voordat albei verbrand is. Hemmens sê twee rondes ammunisie wat in die afgebrande huis gevind is, bevestig dat hulle wel geskiet is. Kapt. Kay Makhubela, woordvoerder van die polisie, het vroeër gesê plaaslike veiligheidswagte het die polisie Saterdag in die vroeë oggendure ontbied toe hulle patrollie gery en die brandende huis opgemerk het. Die brand was groot en brandbestryders is ontbied, waarna die paar se liggame gevind is. Tas en Duifie se byna afgebrande huis (Foto: Verskaf) Hemmens vertel volgens die inligting wat AfriForum ontvang het, is die paar Vrydag omstreeks 20:00 by hul huis ingewag. Hulle is vasgebind en buite langs die swembad erg aangerand en gemartel. “Daar was ’n bloedspoor wat van buite in die huis na die slaapkamer geloop het. Die oom en tannie se liggame is daar gevind,” vertel Hemmens. “Daar was ook ’n Bybel tussen hul liggame gevind.” In hierdie stadium kan die polisie nog nie bepaal wat gesteel is nie omdat die huis heeltemal afgebrand het. Volgens Makhubela is niemand nog in verband met die paar se moord in hegtenis geneem nie. Tas en Duifie se huis is afgesper terwyl die polisie die toneel gefynkam het (Foto: Verskaf) Volgens Hemmens het verdagtes het in Desember die eerste keer die paar se huis betree en hulle van ’n vuurwapen, R9 000 se kontant, ’n selfoon en televisiestel beroof. “Die oom en tannie het gelukkig ongedeerd van dié aanval afgekom. “Ek is geskok oor hoeveel geweld hierdie twee kwesbare mense, wat nie eers kan terugbaklei nie, moes deurmaak. Hulle was maklike teikens.” Hemmens sê die paar was baie geliefd onder die gemeenskap. Maroela Media het vroeër berig die bejaardes se ouerige Jack Russel-reun, Wally, is wees gelaat na hul moorde. Hy was in die sorg van die skaaphondwelsynsorganisasie Border Collie Rescue, geplaas, maar het intussen ’n nuwe huis gekry. Volgens Julie Morris, ŉ vrywilliger vir Border Collie Rescue, is Wally Donderdagoggend na sy nuwe eienaars in Kemptonpark. “Hy lyk baie gelukkig en het sommer weer ’n huppel in sy stap,” vertel Morris. Wally was met sy aankoms by die organisasie baie getraumatiseerd.